

Lærervejledning
Formålet med undervisningsforløbet, Historier om Holocaust – et forløb om Holocaust fortalt gennem livshistorier og primære kilder, er at give elever i udskolingen og gymnasiet indsigt i de komplekse dilemmaer, årsagssammenhænge og menneskelige valg og fravalg, der tilsammen udgør det, vi i dag kalder Holocaust. Undervisningsforløbet tager udgangspunkt i en række udvalgte livshistorier om nogle af de mennesker, der bidrog til at muliggøre folkedrabet, som blev ofre for det, og som blev påvirket af det i eftertiden.
Livshistorierne bliver præsenteret alene gennem historiske, primære kilder. Dette giver eleverne mulighed for selv at fortælle personernes livshistorier og sætte menneskelige ansigter på en begivenhed, der ellers kan forekomme abstrakt. Livshistorierne giver derfor mulighed for at fortælle den lille i den store historie og reflektere over forholdet mellem historiske strukturer og aktører.
Arbejdet med kilder ligger op til en selvstændig problemorienteret tilgang til historieundervisningen, hvor eleverne aktivt skal tage stilling til de historiske kilder, herunder de valg og dilemmaer, som fortidige aktører stod overfor, og de erfaringer de gjorde sig.  
Forløbet skriver sig således direkte ind i de aktuelle kompetencemål for historiefaget i folkeskolen og gymnasiet med dens vægtning af kildearbejde og historiebrug. 
Hvordan er undervisningsmaterialet bygget op, og hvad er fremgangsmåden?
Undervisningsmaterialet er bygget op omkring kilder, der belyser livsforløbet hos to prominente figurer i det Tredje Riges udførelse af folkedrabet på jøderne: Hans Frank og Rudolph Höss. Hvor Hans Frank var leder af Generalguvernementet og ansvarlig for forholdene i Polen, hvor størstedelen af folkedrabet fandt sted, var Rudolph Höss kommandant i Auschwitz og overordnet ansvarlig for forholdene der. De udvalgte kilder følger disse to mænd og deres ofre fra den tidlige Weimarrepublik til nazismens fald og eftertidens håndtering af arven efter det nazistiske regime. 
Kilderne er udvalgt ud fra fire præmisser
1) De kan belyse elementer ved den store historie.[footnoteRef:1] [1:  Disse elementer er blandt andet 1. verdenskrig, de højreorienterede miljøer i Tyskland, den politiske uro i Weimarrepublikken, isolationen af den jødiske befolkning, nazistisk ideologi, besættelsen af Polen, koncentrationslejrenes opbygning og funktion i det Tredje Rige og det juridiske efterspil i form af Nürnbergprocesserne] 

2) De kan belyse særlige kildekritiske pointer, herunder kildernes indbyrdes forhold og udsagnskraft.
3) De kan belyse aktørernes valg og tanker undervejs i processen.
4) De kan provokere, vække stof til eftertanke eller rejse dilemmaer.
[bookmark: _Hlk533070117]Rækkefølgen af kilderne lægger op til en cirkulær fortælling. De begynder ved de to mænds dramatiske afslutning på livet, hvorefter de bevæger sig baglæns til deres unge år, deres karriere og højdepunkter i nazistpartiet til deres endelige fald og de dilemmaer, de tilbagelod eftertiden. Dette kronologiske tilbageblik er valgt for at give eleverne indblik i de mange valg, tilfældigheder, aktører og begivenheder, der tilsammen og over tid kom til at udgøre det, vi i dag kalder Holocaust. Ideen med kilderne er, at de ligger op til dialog og spørgsmål, der giver læreren mulighed for at knytte an til den store historie, belyse særlige kildekritiske pointer, indgå i dialog om aktørernes valg og tanker eller diskutere dilemmaer. 
Arbejdet med de enkelte kilder lægger op til at diskutere særligt udvalgte kildekritiske elementer så som troværdighed, ophavssituation, tendens og genre. Kildekritikken er således tænkt som en integreret og meningsfuld del af den historiske fortælling frem for en instrumentel øvelse frakoblet elevernes historiske tænkning og forståelse. 
Hvad er underviserens rolle i forløbet
Underviserens primære rolle i forløbet er at skabe den historiske fortælling via kilderne i samarbejde og dialog med eleverne. Dette stiller tre krav til underviseren:
1) Krav om historisk baggrundsviden
Da eleverne ikke nødvendigvis har baggrundsviden til at kontekstualisere kilderne, er det underviserens opgave at skabe konteksten i dialog med eleverne og dermed synliggøre den store historie. 
2) Krav om forståelse for historisk kildekritik
Da undervisningsmaterialets kilder lægger op til at diskutere særligt udvalgte kildekritiske elementer så som troværdighed, ophavssituation, tendens og genre, er det en forudsætning for en vellykket undervisning, at underviseren har forståelse for de overordnede greb i den historiske kildekritik
3) Krav om dialogisk undervisning
Dokumenterne i undervisningsmaterialet fastsætter rammerne for samtalen om kilderne. Inden for disse rammer skal elevernes selvstændige spørgsmål og refleksioner stå centralt i undervisningssituationen, som en integreret del af det kildekritiske arbejde. Derfor er lærerens autentiske optag på elevernes bidrag i dialogen væsentlig. 

Hvad indeholder undervisningsmaterialet? 
Undervisningsmaterialet indeholder følgende typer af dokumenter, som forklares i rækkefølge nedenfor:
1) Overordnede beskrivelser
2) Undervisningsvejledning  
3) Kildemateriale

1) Overordnede beskrivelser
Undervisningsmaterialet indeholder fire overordnede beskrivelser, som kan hjælpe underviseren til at håndtere kravene i undervisningsmaterialet. 
· Beskrivelse 1: Holocaust
· Beskrivelse 2: Hans Franks livsforløb
· Beskrivelse 3: Rudolph Höss’ livsforløb
· Beskrivelse 4: Holocaust og kildekritik 
Beskrivelse 1-3 har til formål at hjælpe underviseren med at kontekstualisere kilderne. Beskrivelse 1 opridser Holocausts kronologi og geografiske udbredelse, og beskrivelse 2 og 3 fungerer som en slags storyline. Beskrivelsen af livsforløbene opridser således konturerne til den fortælling, som underviseren skal skabe i samarbejde med eleverne, og den synliggør sammenhængen mellem den lille og den store historie. Endeligt er beskrivelse 4, Holocaust og kildekritik, tænkt som en hjælp til underviseren i diskussioner om forskellige, kildekritiske elementer. 
Alle beskrivelser er tiltænkt underviseren, idet eleverne skal have oplevelsen af at skabe fortællingen alene gennem dialog om kilderne.

2) Undervisningsvejledning
Materialet indeholder to undervisningsvejledninger til forløbene om henholdsvis Rudolph Höss og Hans Frank. Undervisningsvejledningerne indeholder en kildeliste over samtlige kilder, der kan bruges i forløbet, og den beskriver hvert enkelt nedslag i de to mænds livsfortællinger, som underviser og elever skal foretage i undervisningen. Følgende elementer indgår i beskrivelsen af hvert nedslag:
· En kort gennemgang af de kilder, der skal bruges i undervisningen i forbindelse med det enkelte nedslag, herunder en række forslag til kildekritiske fokuspunkter og dilemmaer, der rejser sig i forbindelse med kilderne.  
· En kort gennemgang af den kontekstuelle ramme om kildearbejdet med reference til de overordnede beskrivelser
· Forslag til afrundende fællesopgave og diskussion

3) Kildemateriale
Kildematerialet indeholder en række forslag til fokuspunkter og opgaver i gennemgangen af den enkelte kilde. I forhold til undervisningsvejledningens forslag til kildekritiske fokuspunkter og dilemmaer samt forslag til afrundende fællesopgave og diskussion er forslagene i kildematerialet møntet på helt specifikke passager i den enkelte kilde. Underviserne vurderer selv, hvilke opgaver eleverne skal arbejde med, og hvordan de vil balancere mellem kildematerialets mere detaljerede opgaveforslag og undervisningsvejledningens overordnede fokuspunkter. Kildematerialet er inddelt i skriftlige kilder og billedmateriale. De skriftlige kilder betragtes som hovedkilder, der bærer fortællingen, og billedmaterialet betragtes som et supplement til de skriftlige kilder. 
I kildematerialet er kilderne nummereret med reference til undervisningsvejledningens kildeliste over skriftlige kilder, og de er grupperet i kildesæt, der passer til hvert enkelt nedslag i fortællingen. 

Hvilken livshistorie skal jeg vælge?
Hans Frank og Rudolph Höss har det til fælles, at de begge indtager centrale positioner i forbindelse udryddelsen af de europæiske jøder, og deres livshistorier krydser ofte hinanden. Alligevel belyser deres livsforløb ikke identiske elementer af Holocausts historie. 
Hans Frank
I forløbet om Hans Frank kommer vi helt tæt på en af de nazistiske topembedsmænd, der som partiets advokat var en del af indercirklen tæt på Hitler. Hans Frank var ikke primus motor i beslutningsprocessen, som det var tilfældet med fx Heinrich Himmler eller Reinhard Heydrich. Alligevel spillede han en central rolle for udryddelsen af jøderne i generalguvernementet. Gennem forløbet får eleverne således indblik i forholdene i de polske ghettoer og i de polske dødslejre, hvis administration Frank var en del af.
Franks fortælling er en fortælling om hvordan blandingen af professionel ambition og ideologi kan drive et veluddannet, velbegavet menneske til at begå uhyrlige forbrydelser. Gennem kilderne belyses elementer af den beslutningsproces, der førte til ghettoiseringen og udryddelsen af de polske jøder, og vi får indblik i den rolle, som Nürnbergretssagerne spillede i retsopgøret med det nazistiske regime og i eftertiden. 
Eleverne stifter også bekendtskab med Hans Franks søn, Niklas Frank, der efter krigen offentligt tog et voldsomt opgør med sin far. Eleverne får således lejlighed til at diskutere, hvordan skylden fra den nazistiske arv er blevet håndteret.
Rudolph Höss
I forløbet om Rudolph Höss kommer der et helt særligt fokus på Auschwitz, som var unik, idet den fungerede som både arbejds- og udryddelseslejr. Eleverne kan således få indblik i den koncentrationslejr, der nok har spillet den største rolle for erindringen om Holocaust i eftertiden. 
Höss’ fortælling er en fortælling om korruption og selvforherligelse og om den middelmådige og ideologisk drevne mand, der ser en mulighed for at nå helt til tops i systemet. Gennem kilderne belyses blandt andet koncentrationslejrsystemet og den rolle, som nogle af de store, tyske industrivirksomheder så som I.G. Farben spillede i folkedrabet på jøderne. 
Eleverne stifter også bekendtskab med Höss’ familie, som efter krigen fastholdt hans uskyld og videreførte hans ideer. Det er således rig lejlighed til at diskutere, i hvilket omfang den nazistiske ideologi forsvandt efter krigen, eller om den blot gik under jorden. 

